Skipulagsstofnun samþykki skipulagsbreytingu í Brákarey vegna sláturhúss Borgarbyggð hefur sent Skipulagsstofnun rökstuðning um af hverju líta megi á fyrirhugaða breytingu á aðalskipulagi í Brákarey í Borgarnesi sem óverulega breytingu . Umrædd skipulagsbreyting snertir lóð gamla stórgripasláturhússins í Brákarey að Brákarbraut 19 sem í núgildandi aðalskipulagi Borgarbyggðar er skilgreint sem íbúðasvæði . Skessuhorn fjallaði um málið í byrjun apríl sl. þegar sú staða hafði komið upp að eigendur hússins gátu ekki sótt um starfsleyfi fyrir sláturhúsið sökum þess að ekki væri gert ráð fyrir slíkri landnotkun á svæðinu . Það er fyrirtækið Brákarbraut 19 ehf. sem á stórgripasláturhúsið en að félaginu stendur Guðjón Kristjánsson , ásamt bræðrunum Jóni , Kristjáni og Snorra Þorbergssonum . Fjórmenningarnir hafa staðið fyrir endurbótum á húsnæðinu frá því síðasta vetur og stefna á að hefja slátrun við fyrsta tækifæri . Rökstuðningurinn var samþykktur með bókun á fundi byggðarráðs Borgarbyggðar sl. fimmtudag en fyrr í mánuðinum hafði Skipulagsstofnun óskað eftir rökstuðningi sveitarfélagsins til að geta úrskurðað hvort breyta skuli skipulagi í eyjunni . Sjá nánar um málið í Skessuhorni sem kom út í dag .